Fid-19 ta' Ġunju 2018, l-ambaxxaturi għall-UE approvaw, f'isem il-Kunsill, mandat għal negozjati dwar proposta li temenda l-kodiċi tal-fruntieri ta' Schengen f'dak li jikkonċerna r-riintroduzzjoni temporanja tal-kontrolli fuq il-fruntieri interni. Abbażi ta' dan il-mandat, il-Presidenza tal-Kunsill ser tibda n-negozjati mal-Parlament Ewropew ladarba dan ikun adotta l-pożizzjoni tiegħu. Iż-żona Schengen ġabet benefiċċji inkontestati għaċ-ċittadini madwar l-Ewropa kollha. Il-ftehim tal-lum għandu l-għan li jippreserva dawn il-kisbiet. Ser jipprovdi lill-istati membri bl-għodod neċessarji biex jirrispondu għall-isfidi tas-sigurtà li qed jevolvu u li jħabbtu wiċċhom magħhom filwaqt li jiżguraw il-proporzjonalità ta' dan ir-rispons. Valentin Radev, ministru għall-intern tal-Bulgarija Din il-proposta għandha l-għan li tipprovdi aktar flessibbiltà lill-istati membri biex jindirizzaw theddid serju għall-ordni pubbliku jew għas-sigurtà interna u, min-naħa l-oħra, tiżgura li r-riintroduzzjoni ta' kontrolli fuq il-fruntieri interni tintuża biss bħala l-aħħar għażla. Sabiex jiġi indirizzat theddid serju għall-ordni pubbliku jew għas-sigurtà interna, l-emenda proposta tippermetti r-riintroduzzjoni ta' kontrolli fuq il-fruntieri interni għall-istess raġuni għal perjodu totali ta' mhux aktar minn sena. Tkun tinkludi wkoll sensiela ta' salvagwardji li jenħtieġ li jkunu ssodisfati sabiex jiġu żgurati l-proporzjonalità u n-neċessità ta' dawn il-miżuri, inkluż valutazzjoni tar-riskju u mekkaniżmi ta' konsultazzjoni. Meta jitwettqu kontrolli fuq il-fruntiera mal-fruntieri interni għal aktar minn sitt xhur, il-Kummissjoni għandha toħroġ opinjoni. Kuntest Fis-27 ta' Settembru 2017, il-Kummissjoni ppreżentat komunikazzjoni dwar il-preservazzjoni u t-tisħiħ ta' Schengen, li kienet akkumpanjata minn proposta biex jiġi emendat il-Kodiċi tal-Fruntieri ta' Schengen, kif ukoll minn rakkomandazzjoni dwar l-implimentazzjoni tad-dispożizzjonijiet attwali tal-kodiċi tal-fruntieri ta' Schengen dwar il-kontrolli fuq il-fruntieri interni.